b'\n_START_ARTICLE_\nJoensuun yhteiskoulun lukio\n_START_SECTION_\nHistoria\n_START_PARAGRAPH_\nSyyskuun 14. p\xc3\xa4iv\xc3\xa4n\xc3\xa4 1906 pidettiin Joensuun raatihuonella kokous yksityisen yhteiskoulun perustamiseksi kaupunkiin. Joensuun Yhteiskoulu aloittikin toimintansa syksyll\xc3\xa4 1907. Koulun toiminta alkoi Suvanto- ja Koulukadun kulmassa olleessa makkaramestari D. Piispasen talossa, sen j\xc3\xa4lkeen nykyisen kaupungintalon paikalla sijainneessa Kanavatalossa. Vuonna 1912 valmistui Wivi L\xc3\xb6nnin suunnittelema oma koulutalo Koulukadun ja Papinkadun kulmaan, jossa koulu toimi vuoteen 1988 asti, jolloin koulu muutti Rantakyl\xc3\xa4\xc3\xa4n Pataluodonkadulle. Lukio muutti takaisin vanhalle paikalleen keskustaan syksyll\xc3\xa4 2013._NEWLINE_Yhteiskoulussa oli keskikoulu ja lukio siihen saakka, kun Suomesa siirryttiin peruskouluun.Se merkitsi oppikoulujen siirtymist\xc3\xa4 kaupungin omistukseen.1974 keskikoulusta tuli Louhelan yl\xc3\xa4aste ja lukio jatkoi Louhelan lukion nimell\xc3\xa4. Lukion nimi muutettiin Joensuun Yhteiskoulun lukioksi lukuvuoden 1981-82 alusta. Lukio toimi Rantakyl\xc3\xa4n kaupungiosassa sijainneessa koulurakennuksessa vuodesta 1988. Koulun 100-vuotisjuhlat olivat syyskuussa 2007. Juhliin kuului p\xc3\xa4iv\xc3\xa4juhla, juhlajumalanpalvelus, ohjelmalliset iltamat ja avoimet ovet. Sadan entisen oppilaan kirjoittama 320-sivuinen juhlakirja \xe2\x80\x9dSata vuotta \xe2\x80\x93 eik\xc3\xa4 suotta!\xe2\x80\x9d julkistettiin juhlien yhteydess\xc3\xa4. Esill\xc3\xa4 oli my\xc3\xb6s koulun ja Pohjois-Karjalan museon yhteinen n\xc3\xa4yttely Ev\xc3\xa4it\xc3\xa4 el\xc3\xa4m\xc3\xa4\xc3\xa4n._NEWLINE_Joensuun kaupunginvaltuusto p\xc3\xa4\xc3\xa4tti vuonna 2013 Joensuun yhteiskoulun lukion ja Niinivaaran lukion yhdistymisest\xc3\xa4 Papinkadulle syksyll\xc3\xa4 2015 noin 650 opiskelijan yksik\xc3\xb6ksi. Uudessa Joensuun yhteiskoulun lukiossa on kolme linjaa: urheilulinja, musiikin ja ilmaisun linja sek\xc3\xa4 yleislinja. Vuonna 2015 Papinkadulle valmistui Pasi Siistosen suunnittelema uudisrakennus vanhan Wivi L\xc3\xb6nnin suunnittelemaan rakennuksen jatkeeksi. Samassa rakennuksessa toimii Joensuun seudun kansalaisopisto.\n_START_SECTION_\nUrheiluakatemia\n_START_PARAGRAPH_\nJoensuun yhteiskoulun lukio osallistuu Joensuun urheiluakatemian toimintaan. Koulussa on kilpaurheiluun panostavilla opiskelijoilla valmentautumisen ja kilpailemisen ohella mahdollisuus suorittaa lukio-opinnot ja ylioppilastutkinto. Joensuun yhteiskoulun lukion urheilulinjalle valitut saavat paikan urheiluakatemian valmennusryhmist\xc3\xa4. Urheiluakatemialla voi hyvitt\xc3\xa4\xc3\xa4 joitain kursseja.\n_START_SECTION_\nMusiikin- ja ilmaisunlinja\n_START_PARAGRAPH_\nJoensuun yhteiskoulun lukiossa toimii my\xc3\xb6s musiikin- ja ilmaisunlinja, jossa opiskelijat voivat valita p\xc3\xa4\xc3\xa4aineekseen musiikin, kuvataiteen tai draaman. Kursseja omasta p\xc3\xa4\xc3\xa4asineesta tulee suorittaa v\xc3\xa4hint\xc3\xa4\xc3\xa4n kahdeksan. Vuosittain t\xc3\xa4lle linjalle valitaan noin 30 opiskelijaa.'